A BIZOTTSÁG HATÁROZATA
(2006. október 27.)
a 98/37/EK európai parlamenti és tanácsi irányelvvel összhangban a „Kertészeti eszközök - Motorhajtású zúzók/aprítók - Biztonság” EN 13683:2003 szabvány jelzete közzétételének megtagadásáról
(az értesítés a C(2006) 5060. számú dokumentummal történt)
(EGT vonatkozású szöveg)
(2006/732/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tagállamok gépekre vonatkozó jogszabályainak közelítéséről szóló, 1998. június 22-i 98/37/EK európai parlamenti és tanácsi irányelvre (1) és különösen annak 6. cikke (1) bekezdésére,
tekintettel a műszaki szabványok és szabályok terén történő információszolgáltatási eljárás megállapításáról szóló, 1998. június 22-i 98/34/EK európai parlamenti és tanácsi irányelv (2) 5. cikke által létrehozott állandó bizottság véleményére,
mivel:
(1)
Amennyiben valamely, az Európai Unió Hivatalos Lapjában közzétett jelzettel rendelkező harmonizált szabványt átültető nemzeti szabvány megfelel egy vagy több, a 98/37/EK irányelv I. mellékletében meghatározott alapvető egészségvédelmi és biztonsági követelménynek, az ilyen szabvány szerint készült gépeknél vélelmezni kell, hogy azok a vonatkozó alapvető követelményeknek megfelelnek.
(2)
A 98/37/EK irányelv 6. cikkének (1) bekezdése értelmében Németország hivatalos kifogást emelt az Európai Szabványügyi Bizottság (CEN) által 2003. szeptember 8-án elfogadott EN 13683:2003 szabvány ellen, amelynek jelzetét még nem tették közzé az Európai Unió Hivatalos Lapjában.
(3)
Az EN 13683:2003 szabvány vizsgálatát követően a Bizottság megállapította, hogy a szabvány nem fe meg a 98/37/EK irányelv I. mellékletében meghatározott alapvető egészségvédelmi és biztonsági követelményeknek, nevezetesen az 1.1.2.c) (a biztonság beépítésének alapelvei), az 1.3.8. (a mozgó elemekkel kapcsolatos veszélyek elleni védelem megválasztása) és az 1.4.1. (a védőburkolatok és védőszerkezetek általános követelményei) követelményeknek. Egyrészt a szabvány 5.2.1.1. és 5.2.1.2. pontjaiban meghatározott, a vágópengéhez az adagoló felől, illetve felülről történő hozzáférés megakadályozásáról szóló követelmények nem elegendőek a pengével való érintkezés elkerüléséhez. A beszorult apríték a járó gépből is eltávolítható, és eközben a kéz hozzáérhet a vágópengéhez. Másrészt a szabvány 5.2.2. pontjában meghatározott, a vágópengéhez az alul lévő kiöntőrész felől történő hozzáférést megakadályozó követelmény nem elegendő. A kiöntőrész mérete akkora, hogy egy felnőtt kéz hozzá tud érni a vágópengéhez.
(4)
Az EN 13683:2003 szabvány jelzetét ezért nem szabad közzétenni az Európai Unió Hivatalos Lapjában,
ELFOGADTA EZT A HATÁROZATOT:
1. cikk
A „Kertészeti eszközök - Motorhajtású zúzók/aprítók - Biztonság” EN 13683:2003 szabvány jelzetét nem teszik közzé az Európai Unió Hivatalos Lapjában.
2. cikk
Ennek a határozatnak a tagállamok a címzettjei.
Kelt Brüsszelben, 2006. október 27-én.